አሜሪካ በሶሪያ የአየር ጥቃት እርምጃ የምትወስድ ከሆነ በሁለቱ ሀገራት መሃል ጦርነት ይከፈታል ስትል ሩሲያ አስጠነቀቀች
አሜሪካ የኬሚካል ጦር መሳሪያ በማሳበብ በሶሪያ ላይ የአየር ጥቃት እርምጃ የምትወስድ ከሆነ በሁሌቱ ሀገራት መሃል ጦርነት ይከፈታል ስትል ነው ሩሲያ ለአሜሪካ የመስጠንቀቂያ መልእክት ያስተላለፈችው፡፡"የሩሲያ ቀዳሚ ዓላማ የጦርነትን አደገኛነት ማስወገድ ነው " በተባበሩት መንግስታት ድርጅት ሞስኮን በአምባሳደርነት የወከሉ ቫስሊ ነበንዝያ የተናገሩት ነው፡፡ከወዲያ ደግሞ የዩናይትድ ኪንግደም መንግስት በሶሪያ ላይ እርምጃ ለመውሰድ ተስማምቷል የሚለው መረጃ ይሰማል፡፡ከነጩ ቤት እየወጡ ያሉ መረጃዎች ፕሬዝዳንት ትራምፕ ከእንግልዟ ጠቅላይ ሚኒስትር ቴሬዛ ሜይ ጋር በጉዳዩ ተወያይተው በሶሪያው የኬሚካል መሳሪያ ምላሽ ዙሪያ በጋራ ለመንቀሳቀስ ተስማምተዋል፡፡የቴሬዛ ሜይ መንግስትም የሶሪያውን የበሽር አላሳድ መንግስት ለማስወገድ ለአስፈላጊ እርምጃ ሁሉ ተሰናድቷል ነው ያሉት፡፡በሶሪያ ቀንደኛ ወዳጅ ሩሲያና ምዕራባውያን መሃል ያለው የጦርነት ስጋት ከምን ግዜውም በላይ ማየሉን የዓለም መገናኛ ብዙሃን የእለታት አብይ የዜና ትኩረታቸው ካደረጉ ቀናት በቀናት መተካታቸውን ቀጥሏል፡፡ከሁለተኛው የዓለም ጦርነት በኋላ ከታየው ቀዝቃዛ ጦርነት ጋር እየተነጻጻረ ባሁን ወቅት በሩሲያና አሜሪካ መሃል እየሻከረ የመጣው ግንኙነታቸው ሌላኛውን የዓለም ጦርነት እንዳይቀሰቅስም ተሰግቷል፡፡በተለይ ደግሞ የአሜሪካው ፕሬዝዳንት ዶናልድ ትራምፕ የሚሳኤል እርምጃች እየመጣ ነው ካሉ በኋላ ሞስኮ በተጠንቀቅ ቆማለች፡፡ፕሬዝዳንት ትራምፕ ሞስኮን የሶሪያ ፕሬዝዳንት በሽር አላሳድ ጎን በመሆን በሶሪያውያኑ ላይ ለተፈጸመው የኬሚካል መሳሪያ ጥቃት ተጠያቂ ማድረጋቸውን ተከትሎ በሁለቱ ሀገራት መሃል የቃላት ጦርነቱ ከሯል፡፡"በሶሪያ ላይ የሚወሰደው የሚሳኤል ጦርነት በቅርቡ ሊወሰድ አለዚያም ከናካተው ላይወሰድም ይችላል ሲል ፕረዝዳንት ትራምፕ በትዊተር ገጻቸው ላይ አስፍሯል፡፡ዘግይተውም በሶሪያ ጉዳይ ላይ ውሳኔ ከማስተላለፋችን በፊት በርካታ ውይይቶች ያስፈልጉናል፤ ከዚያ በኋላ ውሳኔዎችን ልናስተላልፍ እንችላለን ሲሉ ተሰምተዋል፡፡የፈረንሳዩ ፕሬዝዳንት ኢማኑኤል ማክሮን በሶሪያዋ ዱማ መርዛማ የኬሚካል የጦር መሳሪያ ያዘነበው የበሽር አላሳድ መንግስት መሆኑን ደርሸበታለሁ ሲሉ ገልጸዋል፡፡ ይህንኑን መረጃ አጠናክረን ካሰባሰብን በኋላ በደማስቆ ላይ የምንወስደውን እርምጃ እንወስናለን ሲሉም አክለዋል፡፡ቫስሊ ነበንዝያ የዋሽንግተንን አካሄድ በመውቀስ ምዕራባውያኑ ለጦርነት ቢያሰፈስፉም ሩሲያ፣ ሶሪያና ሌሎች አጋሮቻችን ይህን ያወግዛሉ ብለዋል፡፡የሶሪያ ወታደራዊ ሀይል በዚያው በሶሪያ መገኘቱ ደግም ነገሩን እንደሚያባብስ በርካቶች ነገሩን አሳሳቢ በሚል እንዲገልጹ አድርጎአቸዋል፡፡የሞስኮ የበላይ አመራሮችም የትኛውንም ሩሲያን በትኩረቱ ያስገባ የሚሳኤል ጥቃት ካከሸፍን በኋላ ስራችን የሚሆነው የሚሳኤሉን መነሻ መምታት ነው ሲሉ ተደምጠዋል፡፡በተባበሩት መንግስታት ድርጅት የሩሲያው አምባሳደር ሚስተር ነበንዝያ ግን አሁንም ተስፋ አልቆረጡምና የተባበሩት መንግስታት ድርጅት የጸጥታ ምክር ቤትን ለዛሬ ጠርተዋል፡፡የነጩ ቤት ደህንነቶች ግን አጸፋውን እንዴት መውሰድ እንዳለባቸው በመነጋገር ስራቸው ተጠምዷል፡፡የዓለማቀፉ የኬሚካል ጦር መሳሪያ ክልከላ ድርጅት (OPCW) ቅዳሜ ወደ ሶሪያ በማምራት በሶሪያውያኑ ላይ መርዛማ የጦር መሳሪያ አገልግሎት ላይ መዋሉን አስመልክቶ ምርመራ ያደርጋሉ ተብሏል፡፡ (ምንጭ ፤ ቢቢሲና ሮይተርስ)